העסקת עוזרי מחקר – מעבדת הטראומה של ד"ר דני חורש

במעבדה שלי נערכים מחקרים בתחום הפוסט-טראומה. המחקרים הם כמותניים, ומתמקדים על-פי רוב בשאלות מחקר בעלות אוריינטציה קלינית מאד (שכיחות של הפרעה פוסט-טראומטית בקרב אוכלוסיות שונות, קו-מורבידיות ביןPTSD להפרעות פסיכיאטריות אחרות, גורמי פגיעות וחוסן אל מול דחק טראומטי, ועוד).

בשנה"ל תשע"ה אזדקק לכמה עוזרי מחקר, שישתלבו בשני מחקרים עיקריים שמתחילים בימים אלו במעבדה:

1. **מחקר אורך על נשות שבויים ממלחמת יום הכיפורים**: מחקר רחב-היקף, שבוחן טראומטיזציה משנית בקרב נשים שחיות מזה שנים ארוכות עם בני זוג שחוו טראומה קשה ומתמשכת בזמן המלחמה. המחקר יבחן האם/כיצד "זולגים" סימפטומים פוסט-טראומטיים מהגבר אל בת זוגו, ומהם המשתנים המנבאים חוסן ופגיעות אצל נשים אלו. מאחר ומדובר במחקר אורך, נתבונן גם על מסלולי ההפרעה הפוסט-טראומטית לאורך זמן בקרב נשים אלו (האם המצב החמיר/השתפר/נשאר כפי שהוא עם הזמן), ונבדוק מהם המשתנים הפסיכולוגיים המשפיעים על התפתחות ההפרעה לאורך זמן.
2. **מחקר על ההשלכות הפוסט-טראומטיות של אובדן הריון מתקדם**: מחקר שמתחיל בימים אלו בשת"פ עם ביה"ח הדסה עין-כרם. המחקר בוחן סימפטומים של PTSD ושל דיכאון בקרב נשים שחוו אובדן הריון (הפלה טבעית, הפלה יזומה, לידה שקטה) בשלב מתקדם יחסית. כמו כן, תיבחן תרומתם של משתנים אישיותיים וזוגיים (למשל, איכות הקשר הזוגי של האשה עם בן הזוג, רמת החשיפה האישית) להתפתחות סימפטומים פסיכיאטריים לאחר אובדן ההריון.

בשני המחקרים הללו, עוזרי המחקר יתבקשו לסייע בהעברת שאלוני המחקר לנבדקות, בתיאום שליחת/איסוף השאלונים, בקידוד נתונים, בעיבודים סטטיסטיים ובחיפושי ספרות. כמו כן, עוזרי המחקר יוכלו ליטול חלק בישיבות המעבדה ובפעילויות לימודיות שייערכו במסגרתה. ידע מוקדם ב-SPSS יהווה יתרון למועמדים, וכך גם רמת אנגלית גבוהה.

\*במהלך השנה, יתכן ויתבצעו מחקרים נוספים, וגם בהם יוכלו עוזרי המחקר להשתלב.

לפרטים נוספים, נא לפנות לד"ר דני חורש: Danny.Horesh@biu.ac.il